Kas joosta tossudega, mis pehmendavad põrutusi, toestavad jalga ja näevad veel  tagatipuks välja moekad või siis joosta paljajalu? Kindlasti mõtleb 99% inimestest, et mis rumal küsimus see on? Ikka peab jala kaitseks ja mõnusamaks edasiliikumiseks olema jalas pehme jalats. Ja mida rohkem jalga kontrolliv (loe- kallim), seda parem.    Võib-olla. Aga võib-olla mitte. Igatahes sel suvel üritangi antud küsimusele vastuse leida.  Tõsisemalt olen jooksnud viimased viis-kuus aastat. Ja ikka enam-vähem hea kvaliteediliste harrastussportlaste tossudega.  Viimase nädala olen  üritanud joosta aga paljajalu. Kui täpne olla, siis peaaegu paljajalu - nimelt Vibrami viisvarvastega (FiveFingers classics).    FiveFingers on ülimalt minimalistlik jalanõu, millega käies või joostes tunned sa end liikuvat justkui paljajalu. Jalanõu tald on kummist, mis kaitseb jalga ja aitab haakuda paremini maapinnaga ning pealmine osa on valmistatud imeõhukesest mugavast elastsest polüamiidkangast. Ehk siis sa tõmbad sisuliselt tõmbad enda naha peale teise naha ja naudid nn. minimalistlikku  jooksu. Jalanõud on ülikerged. Kaaluvad 5,3 untsi (150 grammi) ehk sisuliselt sama kerged või kergemad maailma tippude jooksusussidest.    Aga esimesed muljed.  Jalanõude jalgapanemine võtab tavapärasest enam aega - kõik varbad on vaja saada omasse auku - teate küll, olete ju sõrmkindaid kätte pannud.  Jalanõud ongi ülikerged - ei saagi aru, et jala otsas midagi oleks  Ma olen hakanud maapinda tunnetama ja jälgima kuhu ma astun - läbi Fivefingersi on tunda liiva krudisemast talla all.  Samuti tuleb nüüdsest enam jälgida kuhu astuda ja kuhu mitte - suureteralise kruusa peal on suhteliselt valus joosta ja mäest alla ei saa ka enam sajaga lasta, kuna sul pole all toestavat tossukanda.  Joostes ei maandu ma enam kanna peale (või vähemalt üritan, et ei maanduks) - kui tavalised jooksusussid on disainitud nii, et suur osa kokkupõrkest maaga võtab enda kanda pehmendatud tossutald, siis FiveFingersiga joostes tuleb sul maanduda jalatalla esiosale. Sellega kaasnevalt muutub jooksusamm veidi  lühemaks ning selg on joostes sirgem.  Joosta ei saa igal pool - nagu ennist mainisin on suureteralise kruusa peal jooksmine raske. Samuti on raskendatud jooksmine kõrges murus või heinas - rohi võib varvaste vahele kinni jääda :)  FiveFingersiga ei maksa joosta alguses samas kui pehmete tossudega - olen nädalaga jooksnud ca 20 km ja püüan hoogu tagasi hoida. Uue jalanõuga jooksmine vajab ümberõpet. Esiteks tehnika ümberõppimine vajab aega ja teiseks saavad koormust teised lihased - nt. sääred olid  mul pärast lühikest jooksu all täitsa valusad ning samuti tulitas ka terve tald.    Tõenäoliselt pead arvestama alguses villidega - mul olid villid viimati siis kui tossudega tõsisemalt jooksma hakkasin. Nüüd siis taas üle pika aja :) Kohanemise mõttes püüan joosta esialgu vaid metsa all (pehmel pinnasel) ehkki ka mõned kilomeetrid on asfaldil jooksmist proovitud ning ei tundunudki esmapilgul hull ja jalgu põrutav.    Seis hetkel siis selline, et kuskilt enam ei valuta ja tahaks muudkui  rajale tagasi FiveFingerseid proovima :)    Homme lähen viisvarvastega Piritale Olümpiajooksule. Võistlema loomulikult veel ei lähe - pigem harjutamise mõttes.    Kohtume paljajalu jooksurajal ja püsige lainel :)